300 onderwysers druip graad 3-Engels-toetsArgieffoto Elijah Mhlanga, woordvoerder van die departement, het gesê die toets is aan onderwysers in die Wes-Kaap, Oos-Kaap en KwaZulu-Natal gegee as deel van ŉ navorsingprojek deur die Zenex Stigting. Die navorsingsverslag het getoon dat die onderwysers, wat graad 1- tot 3-leerders onderrig, se Engelse taalvermoëns gelykstaande aan of swakker is as dié van ŉ graad 3-leerder. “Die uitslag van die navorsing is vir die departement kommerwekkend, maar ons verwelkom dit ook,” het Mhlanga gesê. “Die navorsing het presies gaan uitwys waar die probleme lê en wat gedoen moet word om dit aan te pak. Dit baan dus vir ons die weg vorentoe wat die opleiding betref wat aan die onderwysers gegee moet word.” Hy het beklemtoon dat Engels nie die huistaal van baie van die onderwysers is nie. Mhlanga het gesê die navorsing deur Zenex is ŉ deurlopende projek wat in verskillende fases gedoen word en dus sal nog onderwysers se taalvermoëns in die nabye toekoms getoets word.